বেলা সোয়া ১১টা, প্রকৃতিতে নেমেছে ঝুম বৃষ্টি। লাকী, রোজিনা, সাবিনা ডালা ভর্তি ফুল নিয়ে দৌড় দেয় নিরাপদ আশ্রয়ে। তারপরেও  কাকভেজা হয়ে একটি গাছের নিচে দাঁড়িয়ে নিজেদের মধ্যে কথা বলতে থাকে। কার কয়টা মালা গাঁথা হলো, আর কটা মালা গাঁথার বাকী রইল... ইত্যাদি। ওরা মালা গড়ার কারিগর। লাল-নীল-হলুদ-সাদা ফুল দিয়ে তৈরি করেন রকমারি ফুলের মালা। সর্বক্ষণ রঙ্গিন ফুলের সঙ্গে বসবাস হলেও ফুলের মতো সুন্দর আর রঙ্গিন নয় ওদের জীবন। অভাব, অনাদর আর অবহেলায় দিন কাটে মালা কারিগরদের। কী রোদ, কী বৃষ্টি, প্রতিদিন ফুলের মালা গাঁথার পর যে টাকা হাতে পায়; সেটাই তাদের সুখ। দিন শেষে সারাদিনের পারিশ্রমিক হাতে পেয়ে চোখে-মুখে হাসির ঝিলিক দেখা দেয়। কারণ এই টাকায় চলবে  তাদের পেটপুরে খাওয়া। আর যে দিন টাকা না পায় সেদিন থাকতে হয় আধপেটা। কী বিচিত্র নিয়ম এই প্রকৃতির! সারাদিন ফুলের সঙ্গে বসবাস করেও ফুলের মত সুন্দর হয় না ওদের জীবন। মালা গাঁথার সামান্য টাকায় চলে বছরের পর বছর সংসার...।